Gĩcunjĩ kĩa 7
Mĩcemanio Iitũ Ĩkoragwo Ĩhaana Atĩa?
Mĩcemanio ya Akristiano a tene yakoragwo na nyĩmbo, mahoya, na gũthoma na kwarĩrĩria Maandĩko, no hatirĩ wakoragwo na mĩtugo ya kĩĩndini. (1 Akorintho 14:26) No wĩrĩgĩrĩre ũndũ ũtariĩ o ta ũcio mĩcemanio-inĩ iitũ.
Ũrutani wayo wĩhocetie harĩ Bibilia na wĩ ũguni. Mũthia-inĩ wa kiumia, o kĩũngano nĩ gĩcemanagia gũthikĩrĩria mĩario ya Bibilia ya ndagĩka 30 ĩronania ũrĩa Maandĩko makonainie na ũtũũro witũ na mahinda marĩa tũratũũra. Ithuothe nĩ tũũragio tũrũmanĩrĩre na mwaria Bibilia-inĩ ciitũ. Thutha wa mĩario ĩyo, gũkoragwo na Wĩruti wa “Mũrangĩri” wa ithaa rĩmwe, thĩinĩ waguo andũ othe kĩũngano-inĩ nĩ maheagwo mweke wa gũcokia ciũria makĩarĩrĩria gĩcunjĩ kĩmwe ngathĩti-inĩ ya wĩruti ya Mũrangĩri. Ndeereti ĩyo nĩ ĩtũteithagia kũhũthĩra ũtaaro wa Bibilia ũtũũro-inĩ witũ. Ũhoro o ũcio nĩ wĩrutagwo ciũngano-inĩ ciitũ ciothe makĩria ma 100,000 thĩinĩ wa thĩ.
Nĩ tũteithagio kwagĩria ũhoti witũ wa kũrutana. Ningĩ nĩ tũcemanagia hwaĩ-inĩ ũmwe gatagatĩ-inĩ ga kiumia nĩ ũndũ wa programu ya icunjĩ ithatũ. Ndagĩka cia mbere 30 nĩ Wĩruti wa Bibilia wa Kĩũngano, ndeereti ya ciũria na macokio ĩrĩa yongagĩrĩra ũtaũku witũ wa ũrutani wa Maandĩko na ũrathi wa Bibilia. Thutha ũcio, Cukuru ya Ũtungata wa Gĩtheokrasi ya ndagĩka 30 ĩkambĩrĩria na ndeereti ya gĩcunjĩ kĩa Bibilia kĩrĩa kĩũngano kĩambĩte gũthoma. Arutwo arĩa meyandĩkithĩtie cukuru magacoka makaruta icunjĩ nguhĩ. Nĩ gũkoragwo na mũtaarani ũratũrora nĩguo atũteithie kwagĩria mũthomere na mũrutanĩre witũ. (1 Timotheo 4:13) Mũthia-inĩ, thĩinĩ wa Mũcemanio wa Ũtungata wa ndagĩka 30, nĩ twĩrutaga ũrĩa tũngĩruta andũ angĩ Bibilia kũgerera mĩario, cionereria, na andũ makĩhoywo ũhoro.
Rĩrĩa ũrĩũka mĩcemanio-inĩ iitũ, hatarĩ nganja nĩ ũrĩkenio nĩ gĩthomo kĩega kĩa Bibilia kĩrĩa ũrĩamũkĩra.—Isaia 54:13.
Nĩ maũndũ marĩkũ ũngĩĩrĩgĩrĩra kũigua mĩcemanio-inĩ ya Aira a Jehova?
Nĩ mũcemanio witũ ũrĩkũ wa o kiumia ũngĩenda gũũka?
kik_Latn kik_Latn kik_Latn kik_Latn kik_Latn kik_Latn kik_Latn kik_Latn